สั่งแก้โทร.กวนขายประกัน
คปภ.หาแนวรวมศูนย์รายชื่อลูกค้าที่ไม่ซื้อประกันทางโทรศัพท์
31 ส.ค. 2554

คปภ.หาแนวรวมศูนย์รายชื่อลูกค้าที่ไม่ซื้อประกันทางโทรศัพท์
นายสาระ ล่ำซำ ประธานสภาธุรกิจประกันภัยไทย เปิดเผยว่า สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้มอบหมายให้สภาธุรกิจประกันภัยไทยทำหน้าที่เป็นตัวกลางในการศึกษาถึงความเป็นไปได้ในการจัดทำข้อมูลระบบรวมศูนย์หรือพูล ของบัญชีรายชื่อลูกค้าที่ไม่ต้องการได้รับการติดต่อให้กลับไปเสนอขายประกันผ่านทางโทรศัพท์อีก หรือเป็นบัญชีรายชื่อผู้ไม่ประสงค์จะได้รับการติดต่อกลาง (Do not Call List) เพื่อที่จะให้ผู้ประกอบการทั้งหลายได้ใช้เป็นข้อมูลกลางในติดต่อขายประกันทางโทรศัพท์กับลูกค้า เป็นการรองรับช่องทางการขายทางโทรศัพท์และดูแลผู้บริโภคมากขึ้น
“เรื่องนี้คงต้องมีการพิจารณาอย่างรอบคอบว่า สุดท้ายแล้วจะทำได้หรือไม่ เพราะมีเรื่องของสิทธิส่วนบุคคล เรื่องความลับของลูกค้า รวมถึงหน่วยงานไหนจะเป็นแม่งานหลักในการเก็บรวบรวมข้อมูลเข้ามาเกี่ยวข้องด้วย ซึ่งคาดว่าจะใช้เวลาประมาณ 18 เดือนถึงจะได้ข้อสรุป” นายสาระ กล่าว
ทั้งนี้ จะต้องมีการหารือร่วมกับสมาคมที่เกี่ยวข้อง ไม่ว่าจะเป็นสมาคมประกันชีวิต สมาคมประกันวินาศภัย สมาคมธนาคารไทย สมาคมตัวแทน และสมาคมนายหน้า เพื่อหารือถึงความเป็นไปได้ร่วมกัน
นายสาระ กล่าวว่า ตามเงื่อนไขในการขายประกันผ่านโทรศัพท์ในปัจจุบัน แต่ละบริษัทประกันก็ได้มีการเก็บรวบรวมรายชื่อลูกค้าที่ไม่ต้องการได้รับการติดต่อกลับไว้เป็นข้อมูลของแต่ละบริษัทประกันอยู่แล้ว เพียงแต่บริษัทต่างดูแลกันเอง ซึ่งหากบริษัทประกันหรือบริษัทนายหน้ารายไหนโทรศัพท์ไปขายประกันแล้วลูกค้าตอบปฏิเสธ บริษัทนั้นก็ต้องห้ามโทร.กลับไปขายอีกเป็นเวลา 6 เดือน เป็นการจัดระเบียบและลดปัญหาเรื่องข้อร้องเรียนจากลูกค้าได้
อย่างไรก็ตาม การที่ คปภ.อนุมัติให้ธนาคารสามารถขายประกันภัยผ่านโทรศัพท์ได้นั้น คงไม่ส่งผลกระทบต่อภาพรวมของช่องทางขายนี้มากนักเพราะถึงอย่างไรก็ต้องอยู่บนหลักเกณฑ์การขายเดียวกัน คงไม่มีใครได้เปรียบเสียเปรียบไปมากกว่ากัน และฐานลูกค้าก็เป็นคนละกลุ่มกัน